Document ID: 32006R0198

32006R0198
L 032/15
SLUŽBENI LIST EUROPSKE UNIJE
03.02.2006.
UREDBA KOMISIJE (EZ) br. 198/2006
od 3. veljače 2006.
o provedbi Uredbe (EZ) br. 1552/2005 Europskog parlamenta i Vijeća o statističkim podacima u odnosu na strukovno osposobljavanje u poduzećima
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1552/2005 Europskog parlamenta i Vijeća od 7. rujna 2005. o statističkim podacima u odnosu na strukovno osposobljavanje u poduzećima (1), a posebno njezin članak 7. stavak 3., članak 8. stavak 2., članak 9. stavak 4., članak 10. stavak 2. i članak 11. stavak 3.,
budući da:
(1)
Uredbom (EZ) br. 1552/2005 uspostavlja se zajednički okvir za izradu statistike na razini Zajednice o strukovnom osposobljavanju u poduzećima.
(2)
Za provedbu Uredbe (EZ) br. 1552/2005 potrebno je donijeti mjere kojima se određuju uvjeti uzorkovanja i točnosti te veličina uzorka koja je potrebna za ispunjavanje tih uvjeta i kojima se utvrđuju razredi NACE i razredi veličine po kojima se mogu raščlaniti rezultati.
(3)
Komisija mora utvrditi posebne podatke koje je potrebno sakupiti vezano uz poduzeća koja provode i poduzeća koja ne provode osposobljavanje te uz različite oblike strukovnog osposobljavanja.
(4)
Potrebno je donijeti provedbene mjere u vezi s kvalitetom podataka koje treba sakupiti i dostaviti za statistiku Zajednice o strukovnom osposobljavanju u poduzećima, strukturom izvješća o kvaliteti te svim mjerama koje su potrebne za procjenu ili poboljšanje kvalitete podataka.
(5)
Potrebno je utvrditi prvu referentnu godinu za koju se podaci prikupljaju.
(6)
Potrebno je donijeti i mjere koje se odnose na primjereni tehnički format i standarde izmjene za elektronički prenesene podatke.
(7)
Mjere predviđene ovom Uredbom su u skladu s mišljenjem Odbora za statistički program,
DONIJELA JE OVU UREDBU:
Članak 1.
Ovom se Uredbom utvrđuju mjere za provedbu Uredbe (EZ) br. 1552/2005 o statističkim podacima u odnosu na strukovno osposobljavanje u poduzećima.
Članak 2.
Prva referentna godina za koju treba sakupiti podatke jest kalendarska godina 2005.
Članak 3.
Specifične varijable koje treba dostaviti Komisiji (Eurostatu) navedene su u Prilogu I.
Članak 4.
U Prilogu II. navedeni su uvjeti uzorkovanja i točnosti, veličina uzoraka koja je potrebna za ispunjavanje tih uvjeta i detaljne specifikacije razreda NACE i razreda veličine prema kojima se mogu raščlaniti rezultati.
Članak 5.
Države članice odgovorne su za provjeru podataka, ispravljanje pogrešaka, imputaciju i ponderiranje podataka.
Imputacija i ponderiranje varijabli provodi se u skladu s načelima iz Priloga III. Odstupanje od tih načela mora se u cijelosti navesti i obrazložiti u izvješću o kvaliteti.
Članak 6.
Podaci se dostavljaju Komisiji (Eurostatu) na način i u obliku utvrđenom u Prilogu IV.
Članak 7.
Svaka država ocjenjuje kvalitetu svojih podataka i ocjenu podnosi u obliku izvješća o kvaliteti. Izvješće o kvaliteti priprema se i podnosi Komisiji (Eurostatu) u obliku utvrđenom u Prilogu V.
Članak 8.
U svrhu postizanja visoke razine usklađenosti rezultata istraživanja među državama, Komisija (Eurostat) u bliskoj suradnji s državama članicama predlaže metodološke i praktične preporuke i smjernice za provedbu istraživanja u obliku „Priručnika Europske unije”.
Članak 9.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. veljače 2006.

Labels: 4
9
19